DOHOME วิ่งฉิว3วันติด ฟากโบรกฯเชียร์ “ซื้อ” เป้าสูง12.50บ. คาดกำไรไตรมาส 4/62 โตทะลัก151%
DOHOME วิ่งฉิว3วันติด ฟากโบรกฯเชียร์ "ซื้อ" เป้าสูง12.50บ. คาดกำไรไตรมาส 4/62 โตทะลัก151% โดย ณ เวลา 15.17 น. ราคาอยู่ที่ 8.95 บาท บวก 0.25 บาท หรือ 2.87% สูงสุดที่ 9.05 บาท ต่ำสุดที่ 8.75 บาท ด้วยมูลค่าซื้อขาย 58.60 ล้านบาท
30 ม.ค. 2563

ผู้สื่อข่าวรายงานว่า ราคาหุ้น บริษัท ดูโฮม จำกัด (มหาชน) หรือ DOHOME ล่าสุด ณ เวลา 15.17 น. อยู่ที่ 8.95 บาท บวก 0.25 บาท หรือ 2.87% สูงสุดที่ 9.05 บาท ต่ำสุดที่ 8.75 บาท ด้วยมูลค่าซื้อขาย 58.60 ล้านบาท

โดยราคาหุ้นปรับตัวเพิ่มขึ้นต่อเนื่องเป็นวันที่ 3 นับตั้งแต่ราคาหุ้นอยู่ที่ระดับ 8.05 บาท เมื่อวันที่ 28 ม.ค. 2563
ด้าน บล.กสิกรไทย ระบุในบทวิเคราะห์ (27 ม.ค. 2563) แนะนำ “ซื้อ” DOHOME ราคาเป้าหมาย 12.50 บาท/หุ้น โดยคาดว่ากำไรไตรมาส 4 จะกระโดดขึ้น 151% จากช่วงเดียวกันเมื่อปีก่อน จากฐานที่ต่ำในปี 61 และมีอัตรากำไรที่ดีขึ้นราวๆ 3.1 ppt พร้อมทั้งคาดการเติบโตของกำไรปี 63 จะมีแรงหนุนจากการขยายสาขา ส่วนแบ่งที่สูงขึ้นจาก private label และประสิทธิภาพที่ดีขึ้น
โดยคงคำแนะนำ “ซื้อ” ด้วยราคาเป้าหมายเดิมที่ 12.50 บาท เชื่อว่าความกังวลเกี่ยวกับการบริโภคที่อ่อนแอสะท้อนผ่านราคาหุ้นไปแล้ว